**SINOPSIS CERPEN**

Cerpen Mellisa mengisahkan seorang gadis berketurunan Cina yang bernama Mellisa. Mellisa sedang menyambung pengajiannya di peringkat sarjana. Rakan sepengajiannya ialah bekas pensyarahnya sendiri, iaitu Farid. Mereka bersahabat baik dalam usaha menyiapkan tesis masing-masing. Pada suatu hari, Farid mengajak Mellisa ke pejabat akhbar, iaitu tempat rakannya yang bernama Syahid bekerja. Syahid bekerja sebagai penulis di situ.

Melihat wajah Syahid mengingatkan Mellisa kepada Hisyam yang pernah menjadi buah hatinya ketika kecil dahulu. Hal ini demikian kerana wajah, gaya dan cara percakapan Syahid saling tidak tumpah seperti Hisyam. Mellisa jatuh hati kepada Syahid. Pada masa yang sama, dia juga suka akan sikap dan tingkah laku Farid. Ketika cinta mula berputik dalam jiwanya, dia teringat akan kandungan surat yang pernah dikirim oleh rakannya di seberang laut.

Walaupun Mellisa cinta akan Syahid dan juga Farid, tetapi dia tidak menceritakan hal itu kepada mereka. Hal ini demikian kerana dia mempunyai cinta yang lain. Ketika kecil, dia meratapi kematian Hisyam dalam tragedi 13 Mei. Dia bingung memikirkan keharusan manusia berbunuhan antara satu sama lain. Dia mencari punca terjadinya kejadian itu melalui kajian tesisnya. Bertitik tolak daripada kajian itu, dia semakin cinta akan negara ini walaupun dia dilahirkan di luar negara.

Ketika Syahid semakin menunjukkan perasaan cinta terhadapnya, Mellisa mengambil keputusan untuk meninggalkan dunia cinta sesama insan. Hal ini demikian kerana dia menyedari bahawa dia mempunyai tugas yang lebih penting untuk negara. Ketika dia berusaha untuk menyiapkan tesis sarjananya, dia mengetahui punca berlakunya rusuhan kaum yang menyababkan kemnatian Hisyam. Oleh itu, dia sanggup meninggalkan cinta Syahid dan kasihnya akan Farid demi cintanya akan negara. Mellisa memilih untuk menjadi tentera walaupun dia mempunyai pakej lengkap sebagai wanita cantik untuk memilih pekerjaan lain.

**ANALISIS GAYA BAHASA**

Gaya bahasa yang pertama yang terdapat dalam cerpen ini ialah inversi. Inversi merupakan gaya bahasa yang menggunakan pembalikan susunan kata dalam kalimat. Biasanya diterapkan dengan matlamat untuk memberi penekanan pada bahagian awal ayat iaitu bahagian yang penting. Sebagai contoh dalam cerpen ini, *“hanya dari situ sajalah dia mengetahui nama lelaki itu, tetapi* ***berjumpa belum****”.*

Seterusnya, simile. Simile merupakan unsur yang digunakan untuk menyamakan sesuatu objek atau benda dengan sesuatu benda yang lain. Perbandingan jenis ini lebih mudah dikesan berbanding unsur perbandingan metafora. Unsur ini menggunakan perkataan seperti, umpama, bak dan laksana untuk menunjukkan perbandingan. Contoh penggunaan simile dalam cerpen ini ialah “*kumisnya yang kecil* ***bak*** *satu garis hitam di atas bibirnya…..”.*

Selain itu, gaya bahasa yang digunakan ialah repetisi. Repetisi merupakan pengulangan kata dalam baris yang sama. Misalnya, “*barangkali juga itu hanya* ***suatu*** *helahnya sahaja,* ***suatu*** *gimik….”.*

Tambahan lagi, gaya bahasa yang terdapat dalam cerpen ini ialah sinkope. Menurut Ab Rahman Ab Rashid (2003), sinkope merupakan singkatan bagi sesuatu perkataan. Ia digunakan untuk memudahkan lagi penggunaan sesuatu ayat. Contohnya, *“mahu sambung angan-angan****ku****,” jawabnya”.*

Gaya bahasa yang lain ialah personafikasi. Menurut Ab Rahman Ab Rashid (2003), personafikasi adalah unsur yang digunakan untuk memberikan sifat manusia kepada benda-benda bukan hidup. Personafikasi juga turut dikenali sebagai perorangan atau penginsanan. Ia membawa maksud tindakan pengarang memberikan sifat manusia samaada daripada segi perasaan, perwatakan atau tindak-tanduk kepada benda-benda mati, binatang, idea atau hal-hal yang abstrak. Tamsilnya, *“angin utara itu telah menyerbu masuk ke dalam biliknya”.*

Seterusnya, metafora pula. Menurut kamus Dewan Edisi Ketiga (1997), metafora ialah pemakaian kata-kata yang menyatakan sesuatu makna atau maksud yang lain daripada makna biasa atau makna sebenar perkataan yang berkenaan (sebagai perbandingan atau kiasan). Metafora merupakan perbandingan secara terus atau langsung tanpa menggunakan kata-kata seperti bak, umpama, ibarat dan sebagainya. Dalam erti kata lain, metafora juga merupakan perbandingan yang menggunakan kata konkrit (boleh dihitung) dengan kata abstrak (tidak boleh dihitung). Sebagai contoh, *“bisul rusuhan”*.

**KESANTUNAN BAHASA**

Menurut kamus Dewan Edisi Ketiga (1997), “kesantunan” bermaksud sebagai perihal (sifat) santun, kesopanan, kehalusan (budi bahasa dan budi pekerti) manakala “bahasa” pula ialah percakapan yang baik, tingkah laku yang baik dan sopan santun.

Asmah Haji Omar (2000) menyatakan kesantunan bahasa adalah penggunaan bahasa sehari-hari yang tidak menimbulkan kegusaran, kemarahan dan rasa tersinggung daripada pendengar.

Menurut Awang Sariyan (2007) dalam Buku *Santun Bahasa* pula, kesantunan bahasa merupakan penggunaan bahasa yang baik, sopan, beradab, memancarkan peribadi mulia dan menunjukkan penghormatan kepada pihak yang menjadi teman bicara.

Secara tuntasnya, kesantunan bahasa bermaksud kehalusan bahasa yang digunakan oleh seseorang ketika berkomunikasi. Bahasa yang digunakan mestilah digunakan penuh dengan adab, tertib dan bertatasusila supaya wujud suasana komunikasi yang harmoni tanpa sebarang pergeseran atau konflik.

**KESANTUNAN BAHASA VERBAL**

Kesantunan bahasa verbal ialah bahasa yang melibatkan pertuturan sama ada perbualan antara dua orang individu ataupun semasa memberikan ucapan di hadapan khalayak ramai. Menggunakan kata sapaan yang betul bila bertutur dengan seseorang amatlah penting bila berkomunikasi terutamanya bila bercakap dengan orang yang lebih tua atau berpangkat. Seseorang itu dianggap tidak sopan dan tidak mengamalkan nilai yang baik apabila bercakap menggunakan bahasa yang kasar atau tidak tahu meletakkan dirinya dalam sesuatu majlis. Oleh itu, seseorang itu, harus memahami dengan siapa dia bercakap, sebab dia bercakap dan dalam situasi apa dia bercakap. Sebagai contoh, apabila seseorang yang lebih muda bercakap dengan seorang yang lebih tua, orang yang lebih muda hendaklah menggunakan panggilan yang sesuai seperti Pak Cik, Mak Cik, Abang, Kakak bagi yang mesra dengan kita sahaja dan panggilan untuk hal rasmi seperti Tuan, Encik, Puan, Cik Puan dan Cik bagi yang berjawatan dan berpangkat.

Di dalam cerpen Mellisa ini, terdapat banyak kesantunan bahasa verbal yang telah saya kenal pasti.

*Dalam kesibukan dan kebisingan bunyi mesin tulis dan komputer bercampur baur dengan deringan telefon dan suara manusia, seorang lelaki berjalan ke arahnya yang sedang berdiri di samping Farid. Farid memang banyak mempunyai kawan kenalan di sana. Berhenti di tiap-tiap meja. Menyapa dan bersalaman.*

*“Ini Syahid,” kata Farid memperkenalkan lelaki itu kepadanya.*

*“Rasanya kita sudah pernah berjumpa,” kata Syahid agak tidak malu apabila dia menghulurkan tangan sebaik sahaja mereka diperkenalkan. (halaman 153)*

Berdasarkan petikan cerpen di atas, Syahid dan Mellisa baru sahaja berkenalan. Oleh itu, mereka tidak menggunakan kata panggilan tetapi mereka membahasakan diri mereka dengan nama masing-masing. Walaupun dengan cara begitu, tetapi ia tetap kelihatan sopan dan berbudi bahasa.

*“Boleh jadi dapatanmu benar,” kata Farid.*

*Dia pun akan mengulangi kata-kata itu juga, tetapi dengan sedikit tambahan “aku yang salah.”*

*Mereka lalu sama-sama ketawa. Itulah jalan kompromi yang paling baik.*

*(halaman 156-157)*

Berdasarkan perbualan Farid dan Mellisa di atas, mereka telah mula menggunakan aku dan kamu. Sesuatu komunikasi itu akan menjadi lebih santai ataupun lebih bersahaja apabila mereka mengenali antara satu sama lain. Hal ini dapat di bezakan dengan peristiwa ketika perkenalan pertama antara Farid dan Mellisa dahulu.

*“Mei, Mei!” kata Hisyam. “Apabila aku sudah bekerja nanti kita kahwin. Mak aku pasti suka. Aku akan ajar kau agama islam.” (halaman 161)*

Seperti yang telah saya nyatakan di atas tadi, apabila seseorang yang lebih muda bercakap dengan seorang yang lebih tua, orang yang lebih muda hendaklah menggunakan panggilan yang sesuai seperti Pak Cik, Mak Cik, Abang, Kakak dan sebagainya. Hal ini dapat dibuktikan oleh Hisyam apabila dia membahasakan ibunya sebagai mak ketika bercakap dengan Mellisa. Oleh yang demikian, jelas terbukti bahawa seseorang itu, harus memahami dengan siapa dia bercakap, sebab dia bercakap dan dalam situasi apa dia bercakap.

**KESANTUNAN BAHASA NON VERBAL**

Kesantunan bahasa non verbal ialah perkara yang tidak melibatkan pertuturan tetapi melibatkan gerakan tubuh badan. Kesantunan bahasa cara ini sangat penting semasa berkomunikasi. Sebagai contoh, apabila seseorang berjalan di hadapan seseorang, dia akan menundukkan sedikit badannya. Hal ini menunjukkan seseorang itu hormat kepada orang yang lebin tua. Selain itu, kita hendaklah sentiasa senyum apabila berkomunikasi dengan seseorang.

Di dalam cerpen ini terdapat beberapa kesantunan bahasa non verbal yang ingin saya nyatakan.

*…… dia menghulurkan tangan sebaik sahaja mereka diperkenalkan*

*(halaman 153)*

*Suka melihat senyumannya (halaman 155)*

*Hisyam seperti sudah tahu dia ada di situ, akan mengangkat tangan melambai kepadanya dan dia membalas balik lambaian itu. (halaman 160)*

**SISTEM SAPAAN**

Sistem sapaan merupakan salah satu cabang daripada kesantunan bahasa. Ia menunjukkan adab dan budi bahasa sesuatu masyarakat. Dalam sesebuah karya penulisan, sistem sapaan adalah penting. Hal ini kerana, cara berkomunikasi yang betul dan adab-adab yan sopan dapat diterapkan secara langsung mahupun tidak langsung.

Sapaan dan rujukan dalam Bahasa Melayu terbahagi kepada dua situasi iaitu situasi formal dan situasi tidak formal.

Dalam situasi tidak formal, ia merujuk kepada hubungan akrab dengan penutur kedua. Manakala dalam situasi formal biasanya pengguna Bahasa Melayu menggunakan perkataan yang menunjukkan rasa hormat terhadap penutur kedua mereka. Pengguna Bahasa Melayu tidak boleh mencampuradukkan penggunaan kata-kata tersebut secara sesuka hati.

Di dalam cerpen ini, kebanyakan dialog menggunakan “aku”, “kau” dan “kamu” sebagai kata ganti nama. Kebiasaannya, hal ini berlaku kepada individu yang akrab dan sudah lama berkenal.

*“aku lihat kau dengan Syahid bukan main inti.” (halaman 157)*

*“Apabila aku sudah bekerja nanti kita kahwin. Mak aku pasti suka. Aku akan ajar kau agama Islam” (halaman 161)*

*“Mengapa kau dating cari aku?” (halaman 165)*

*“Aku tak mahu jadi gila. Itulah sebabnya aku menelefonmu ini.” (halaman 167)*

**KEPENTINGAN GAYA BAHASA, KESANTUNAN BAHASA DAN SISTEM SAPAAN DALAM MASYARAKAT MALAYSIA**

Dalam meniti arus kemodenan di dalam dunia tanpa sepadan ini, manusia lebih mementingkan kekayaan dari segi kewangan berbanding kekayaan dari segi budi bahasa. Manusia berlumba-lumba untuk mengejar pembangunan teknologi yang tiada titik noktahnya sehingga tanpa disedari pembangunan akhlak dalam kalangan masyarakat semakin merundum.

Keruntuhan akhlak dalam kalangan remaja pada masa kini sering terpampang di dada-dada akhbar. Hal ini jelas membuktikan bahawa para remaja kurang didedahkan dengan adab-adab yang mulia dan tidak menerapkan amalan yang tua dihormati yang muda disayangi. Perkara sebegini tidak sepatutnya berlaku memandangkan negara kita sedang menuju ke arah wawasan 2020. Siapa lagi yang akan memimpin negara pada masa akan datang kalau bukan remaja-remaja pada masa kini. Pasti negara akan menjadi huru-hara apabila gejala ini tidak dapat dibendung.

Tanpa disedari, mereka lebih kerap menggunakan “aku” apabila berkomunikasi dengan mana-mana individu tidak kira sesama rakan mereka, orang yang lebih tua ataupun ibu bapa mereka sendiri. Seperti yang diketahui umum, kata ganti nama “aku” agak kasar jika digunakan terhadap orang yang lebih tua di dalam kalangan masyarakat melayu. Tetapi, hal ini telah sebati dalam diri para remaja.

Oleh yang demikian, pelbagai langkah yang dapat diambil untuk mengatasi masalah ini. Salah satunya ialah peranan media massa. Media massa seharusnya memaparkan sketsa-sketsa pendek tentang pentingnya budi bahasa dalam kehidupan seharian. Secara tidak langsung, golongan remaja yang kini lebih banyak menghabiskan masa mereka dengan menonton televisyen akan mengetahui hal tersebut.

Langkah yang seterusnya ialah peranan ibu bapa itu sendiri. Sebagai ibu bapa yang bertanggungjawab, mereka hendaklah memantau tingkah laku anak mereka di samping mengajar anak mereka untuk mengamalkannya seperti pepatah meluntur buluh biarlah dari rebungnya.

Selain itu, dilihat peranan pihak penulis juga amat penting. Mereka boleh menerapkan unsur kesantunan bahasa dalam penulisan mereka. Sebagai contoh, menggunakan kata ganti diri “saya” daripada menggunakan “aku”. Ia kelihatan lebih sopan. Di samping itu, penggunaan kata panggilan seperti “pak cik”,”mak cik” juga boleh diselitkan. Hal ini dapat mendidik para pembaca tentang cara-cara berkomunikasi dengan orang yang lebih tua dengan cara yang betul. Penggunaan kata panggilan tersebut menunjukkan rasa hormat kepada orang yang lebih tua. Dalam pada itu, gambaran akhlak-akhlak yang baik juga boleh mengubah persepsi remaja mengenai kebaikan mengamalkan kesantunan bahasa.

Sebagai kesimpulannya, semua pihak memainkan peranan yang penting dalam memastikan wujudnya kesopanan dan kesantunan dalam kalangan masyarakat. Hal ini akan membuatkan masyarakat negara kita iaitu Malaysia kelihatan lebih berhemah dan akan disanjung tinggi oleh masyarakat negara-negara lain.

**FENOMENA KESANTUNAN BERBAHASA DALAM KALANGAN GENERASI MUDA**

Dalam marcapada ini, kerajaan sering menguar-uarkan tentang amalan budi bahasa budaya kita dalam kalangan masyarakat. Mengapakah kerajaan bertindak sedemikian? Hal ini kerana generasi muda merupakan perintis negara kita. Namun, perkara ini seakan-akan mustahil untuk kita capai kerana terdapat pelbagai faktor yang mempengaruhi kesantunan berbahasa generasi muda pada masa kini.

Faktor yang pertama ialah pengaruh dari media massa. Kebanyakan filem-filem yang ditayangkan banyak mengandungi kata-kata kesat. Hal tersebut telah menjadi ikutan para remaja sehingga menyebabkan kesantunan bahasa kian terhakis dalam kalangan masyarakat.

Faktor yang seterusnya ialah peranan ibu bapa itu sendiri. Ibu bapa zaman sekarang lebih mementingkan keselesaan keluarga dengan mencari wang sehingga alpa dengan apa yang perlu mereka laksanakan sebagai ibu bapa kepada anak-anak mereka. Sepatutnya, ibu bapa hendaklah menerapkan unsur-unsur kesantunan bahasa dalam diri anak-anak mereka agar masalah ini tidak akan menjadi lebih serius pada masa akan datang. Secara tuntasnya, ibu bapa memainkan peranan yang penting dalam memperkasakan nilai kesantunan dalam kalangan anak muda pada abad ini.

Akhir sekali, faktor pengaruh rakan sebaya. Faktor ini merupakan faktor yang sangat kuat sehingga dapat menandingi pengaruh ibu bapa mereka. Hal ini kerana rakan-rakanlah yang kerap mereka bersama-sama memandangkan para remaja sering menghabiskan masa mereka dengan melepak berbanding duduk di rumah. Apabila rakan kita mempunyai safat-sifat yang negatif, seperti sering menggunakan kata-kata kesat ketika berkomunikasi, tidak mustahil suatu hari nanti kita akan terikut-ikut perangai sebegitu. Walaupun ianya kelihatan seperti biasa sahaja, namun ianya akan membawa keburukan kepada individu tersebut. Oleh itu, remaja hendaklah bijak memilih rakan sepergaulan mereka untuk memastikan keperibadian mulia dapat dibentuk dengan mudah tanpa sebarang halangan.

MENGHURAIKAN KONSEP KESANTUNAN BERBAHASA, VERBAL DAN NON VERBAL

Konsep kesantunan berbahasa merupakan satu konsep yang berkait rapat dengan aspek bersopan santun dalam berbahasa terutamanya ketika berkomunikasi dengan orang lain, ketika menyampaikan mesej kepada audiens, ketika berinteraksi dengan seseorang dan lain- lain lagi. Daripada aspek bahasa Malaysia menurut pemahaman saya, kesantunan berbahasa merujuk kepada kesantunan berbahasa daripada segi verbal dan non verbal. Melalui verbal dan non verbal, kesantunan berbahasa dapat ditonjolkan dan seterusnya dicontohi oleh masyarakat terutamanya golongan muda masa kini yang dilihat semakin meminggirkan kesantunan berbahasa sama ada daripada segi verbal atau pun non verbal.

Kesantunan berbahasa daripada segi verbal merujuk kepada percakapan, lisan dan pertuturan. Kesantunan berbahasa verbal perlu sentiasa ditonjolkan terutamanya semasa bercakap dengan orang lain, bergurau senda dengan rakan- rakan, menyampaikan maklumat, bertanyakan sesuatu, membuat pembentangan kepada umum dan lain- lain lagi. Secara ringkasnya, konsep kesantunan berbahasa verbal merujuk kepada semua aspek komunikasi secara lisan. Sebagai contoh, melalui media massa seperti radio, televisyen dan internet, pengucapan awam dan ceramah, seminar serta sesi ucapan. Semua contoh tersebut menuntut penuturnya agar menggunakan bahasa yang sopan santun semasa menyampaikan apa- apa yang ingin disampaikan.

Manakala, kesantunan berbahasa daripada segi non verbal pula merujuk kepada perbuatan, ekspresi wajah, bahasa tubuh dan isyarat. Tidak kira sama ada melalui verbal atau non verbal, konsep kesantunan berbahasa itu perlu ada pada setiap insan di atas muka bumi ini. Konsep kesantunan berbahasa non verbal ini merujuk kepada semua perlakuan yang tidak menggunakan bahasa lisan untuk menyampaikan mesej yang dapat difahami. Sebagai contoh, non verbal melalui media cetak seperti surat khabar, majalah, jurnal dan buku. Justeru, bahasa tubuh, ekspresi wajah yang merangkumi hubungan mata juga memainkan peranan yang sama penting untuk melestarikan konsep kesantunan berbahasa itu.

Kesimpulannya, konsep kesantunan berbahasa ini perlulah dihayati, diamalkan dan dipraktikkan oleh setiap lapisan masyarakat di seluruh dunia. Hal ini kerana, kesantunan dalam berbahasa itu sangat penting sama ada verbal atau non verbal bagi menjaga nama baik bangsa, agama dan tanah air tercinta. Malahan, kesantunan berbahasa ini juga dapat menjaga hubungan baik kita sesama insan berbagai bangsa serta mengekalkan dan mengeratkan hubungan silaturahim yang baik dengan semua orang. Oleh itu, diharapkan semua pihak dapat bersama- sama berganding bahu dalam membangkitkan, menanam dan mengimplimentasikan nilai- nilai baik dalam konsep kesantunan berbahasa verbal dan non verbal agar kita semua mendapat manfaatnya di samping kita sama- sama melestarikan penggunaan bahasa yang bertunjangkan konsep kesantunan berbahasa.

http://puterijelapangpadi.blogspot.com/2012/05/ulasan-cerpen.html